DA Den Europæiske Unions Tidende CE 84/405

(2004/C 84 E/0471)

SKRIFTLIG FORESPØRGSEL E-0458/04

af Brian Simpson (PSE) og Catherine Stihler (PSE) til Kommissionen

(23. februar 2004)

Om: Fugleinfluenza og forbud mod import af fjerkræ fra Thailand

Efter udbruddet af fugleinfluenza i Asien har EU forbudt import af alle former for frisk fjerkræ fra Thailand. Forbuddet er nu blevet forlænget til den 15. august 2004. Forbuddet omfatter ikke kød fra fjerkræ, der er behandlet ved en meget høj temperatur (70° C). Hvilke garantier kan Komissionen give for, at dette begrænser risikoen for smitte fra kogt fjerkræ fra Thailand, som indgår i »færdigretter«?

Svar afgivet på Kommissionens vegne af David Byrne

(31. marts 2004)

I henhold til internationale standarder fra Det Internationale Kontor for Epizootier (OIE) og underbygget af undersøgelser over risikoanalyser, som er gennemført i samarbejde med IF-Referencelaboratoriet for Fugleinfluenza inaktiveres disse vira, ved temperaturer på mindst 60 °C i et tidsrum på 30 minutter. Kommissionens beslutning 97/222/EF (1) om indførsel af kødprodukter mindsker risikoen for at indføre forskellige anmeldelsespligtige dyresygdomme via indførsel af fersk kød ved hjælp af anerkendte teknikker til procedurer, som inaktiverer sygdomsagensen, og som anvendes på dette produkt. Disse procedurer er beskrevet i bilaget til denne beslutning, og modellen til et certifikat for sådanne produkter er fastlagt i Kommissionens beslutning 97/221/EF (2) og har været anvendt i mange år.

Derfor er indførsel af fjerkræ, strudsefugle og fjervildtkødprodukter fra Thailand, som har været behandlet i overensstemmelse med de metoder, der er beskrevet i bilaget, del IV, punkt B, C eller D til Kommissionens beslutning 97/222/EF, fortsat tilladt. Det er et krav ved behandlingen, at produktet varmes op til mindst 70 °C overalt i kødet, hvilket faktisk betyder, at man vil nå op på højere temperaturer i produktet.

Når færdigretter omfatter kød, som stadig har kendetegnene for fersk kød (f.eks. at kødet kun er blevet saltet, krydret eller rullet i mel og herefter nedfrosset), anses disse ikke som kødprodukter, men falder ind under definitionen for forarbejdede kødvarer, som dækkes af det nuværende forbud.

Det er medlemsstaternes ansvar at kontrollere, om forsendelser ved EU's grænsekontrolsteder opfylder EU's sundhedsstandarder, og at gennemføre passende foranstaltninger i tilfælde af manglende overensstemmelse med fællesskabslovgivningen.

Kommissionens Generaldirektorat for Beskatning og Toldunion arbejder også tæt sammen med medlemsstaternes toldmyndigheder for på en praktisabel måde at gennemføre en koordineret fremgangsmåde i risikostyringen i hele EU. Et nyere eksempel er videregivelse af oplysninger for at styrke kontrollen med håndhævelsen af det seneste forbud mod fjerkræprodukter fra de ramte lande i Asien.

Kommissionen understreger, at alle foranstaltninger støttes af Den Stående Komité for Fødevarekæden og Dyresundhed, hvor eksperter fra alle medlemsstater er repræsenteret.

Passagerers indførsel af fjerkrækød fra Asien i lufthavne er forbudt i henhold til Kommissionens beslutning 2002/995/EF (3). I henhold til disse bestemmelser kan fjerkrækød og kødprodukter ikke indføres i EU, medmindre disse produkter opfylder de samme sundhedskrav som ved kommerciel indførsel.

(1) Kommissionens beslutning 97/222/EF af 28. februar 1997 om listen over tredjelande, hvorfra medlemsstaterne tillader indførsel af kødprodukter, EFT L 89 af 4.4.1997.

(2) Kommissionens beslutning 97/221/EF af 28. februar 1997 om dyresundhedsbetingelser og model til sundheds-certifikater ved indførsel af kødprodukter fra tredjelande og om ophævelse af beslutning 91/449/EØF, EFT L 89 af 4.4.1997.

(3) Kommissionens beslutning 2002/995/EF af 9. december 2002 om midlertidige beskyttelsesforanstaltninger over for import af animalske produkter til eget forbrug, EFT L 353 af 30.12.2002.